Knallhard Tour de France i vente
Ifølge den franske avisen Le Dauphine Libere har Edvald Boasson Hagen og co. mye melkesyre i vente. Den 100. utgaven av det berømte treukersrittet blir en for minneboken. For lengst er det kjent at starten vil foregå på middelhavsøya Korsika for første gang i historien. Der skal tre etapper avvikles før rytterne får fastland under hjulene. Første fastlandsetappe blir lagtempo i Nice. Den siste uken ligger an til å bli beintøff. Ifølge avisen vil feltet brekke inn i «månefjellet» Ventoux i starten av tredje uke. Det blir i så fall første gang siden 2009 at målgang blir på toppen av det forblåste fjellet. Så, 18. juli, kommer det som kan bli en av nyere tiders tøffeste Tour-etapper. Etter start i Gap skal feltet to ganger bestige Alpe d'Huez med sine 21 hårnålssvinger. I mellomtiden vil utforkjøringen finne sted via Col de Sarenne. Sist Tour de France besøkte fjellet var i 2011. Også nest siste etappe, som ventelig blir individuelt temporitt, skal foregå i motbakke. Ruten vil bli offisielt presentert først 24. oktober.
Monsterfjellene Mont Ventoux og Alpe d'Huez gjør trolig comeback i neste års Tour de France. Sistnevnte skal i så fall bestiges to ganger på samme dag.